অনেকে বলতে পারেন, বিচার বিভাগ স্বাধীন ছিল না। কিন্তু পরাধীন থেকেও কি কেউ উচ্চকণ্ঠ হতে পারে না? বিদ্রোহী হতে পারে না? এরকম দৃষ্টান্ত তো ইতিহাসে অজস্র রয়েছে। আর বিচার বিভাগের স্বাধীন রূপও তো আমরা দেখতে পাচ্ছি বাংলাদেশে। জেলহত্যা মামলার রায়ের অবস্থাই বলে দিচ্ছে, তত্ত্বাবধায়ক সরকারের স্বাধীন বিচার বিভাগ কেমন আছে। বিচার বিভাগের এই স্বাধীনতার ঠেলায় তারেক রহমান একদিনে একদিনে পাঁচটি মামলায় জামিন পেয়েছেন। এবং বিষয়টি দৃষ্টিকটু দেখাচ্ছে বুঝতে পেরে সরকারপক্ষ পুনরায় আপিল করে জনগণের সামনে নিজের একটা ‘সুফি সুফি ভাব’ প্রতিষ্ঠার চেষ্টা করেছেন। অনেকেই জানেন, জুন ২০০৮-এ উইলটন পার্ক কনফারেন্স হয়েছিল বাংলাদেশের গণতন্ত্র নিয়ে। এ কনফারেন্সের অন্যতম আলোচ্য বিষয় ছিল, বাংলাদেশের দুর্নীতি দমন কমিশন ও উল্লেখযোগ্য রাজনৈতিক দলগুলোর নেতাদের মধ্যে আস্থা তৈরি করা। তারপর জুলাই ২০০৮ থেকে বাংলাদেশে যা ঘটছে, তা থেকে পরিষ্কার যে, দুদক ও টিআইবি-র কথিত দুর্নীতিবিরোধীরা যাই বলুন না কেন, দুদকের ওপর বাংলাদেশের মুখচেনা দুর্নীতিবাজ রাজনীতিকদের আস্থা ফিরে আসতে শুরু করেছে। সালাহউদ্দিন কাদের চৌধুরীর ভাষায় বলতে গেলে, রাজনীতির শেষ অঙ্ক শুরু হয়েছে সেখানে। সাকা চৌধুরী মুক্তি পাওয়াতে তাকে শুভেচ্ছাবাণী পাঠিয়েছেন পাকিস্তানের নতুন প্রধানমন্ত্রী,- বোধকরি এ থেকেই টের পাওয়া যায় কেমন হচ্ছে রাজনীতির সেই শেষ অঙ্ক!